CELEX: 52021PC0104
Language: sk
Date: 2021-02-26
Title: Návrh VYKONÁVACIE ROZHODNUTIE RADY, ktorým sa Estónsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

EURÓPSKA KOMISIA
            V Bruseli26. 2. 2021
            COM(2021) 104 final
            2021/0052(NLE)
            Návrh
            VYKONÁVACIE ROZHODNUTIE RADY, 
            ktorým sa Estónsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               V nariadení Rady (EÚ) 2020/672 („nariadenie o SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení zacielených na ochranu zamestnancov a samostatne zárobkovo činných osôb, a teda na zníženie nezamestnanosti a straty príjmu, ako aj na financovanie opatrení súvisiacich so zdravím, a to najmä na pracovisku.
            
            
               Estónsko 4. februára 2021 požiadalo o finančnú pomoc Únie podľa nariadenia o SURE. V súlade s článkom 6 ods. 2 nariadenia o SURE sa Komisia poradila s estónskymi orgánmi, aby overila náhle a prudké zvýšenie skutočných aj plánovaných výdavkov priamo súvisiacich s režimami skráteného pracovného času a podobnými opatreniami a opatreniami v oblasti zdravia spôsobenými pandémiou ochorenia COVID-19. Vzťahuje sa to najmä na:
            
            
               a) režim skráteného pracovného času na zachovanie pracovných miest. Cieľom bolo podporiť zamestnancov v súkromnom sektore, ktorých platy/mzdy alebo pracovný čas boli dočasne znížené z dôvodu významného vplyvu núdzovej situácie, a to tak, že sa zamestnancom poskytlo až 70 % priemerného mesačného platu alebo mzdy, pričom príspevok bol obmedzený na 1 000 EUR na zamestnanca mesačne. Ide o dočasné opatrenie na obdobie núdzovej situácie od marca do mája 2020. Vzhľadom na pretrvávajúci vplyv núdzovej situácie na zamestnanosť sa režim skráteného pracovného času predĺžil, aby sa mohol uplatňovať v júni 2020, a jeho podmienky boli upravené tak, aby sa štátna podpora pre zamestnanca znížila až na 50 % priemerného mesačného platu alebo mzdy a obmedzila sa na 800 EUR na zamestnanca. Na to, aby spoločnosti získali štátnu podporu pre zamestnancov, museli platiť aspoň 150 EUR (v hrubom vyjadrení) na zamestnanca mesačne, t. j. každý zamestnanec dostával mesačný príjem vo výške aspoň 584 EUR, ktorý sa rovná minimálnej mzde;
            
            
               b) príspevok na zachovanie zárobku pre rodičov, ktorí museli počas núdzovej situácie prerušiť prácu, aby sa starali o svoje deti so špeciálnymi výchovno-vzdelávacími potrebami. Išlo o dočasné opatrenie na obdobie núdzovej situácie od 12. marca do 17. mája 2020. Tento príspevok sa vypočítal na základe sociálnej dane zaplatenej z platov alebo miezd príslušného rodiča v roku 2019. Podpora pokrývala 70 % priemerného denného platu alebo mzdy jedného rodiča;
            
            
               c) režim skráteného pracovného času pre umelcov na voľnej nohe, športových trénerov a vedúcich speváckych zborov a tanečných skupín. Išlo o dočasný režim na obdobie núdzovej situácie od 1. marca do 31. mája 2020. Umelci na voľnej nohe dostali podporu vo výške rovnajúcej sa minimálnej mzde na obdobie dvoch mesiacov. Vedúcim speváckych zborov a ľudových tanečných skupín a športovým trénerom sa poskytla štátna podpora, ktorá predstavovala 70 % priemerného platu alebo mzdy v období od októbra 2019 do februára 2020 a ktorá bola obmedzená na 1 000 EUR na zamestnanca mesačne. Športoví tréneri dostali podporu vo výške 50 % svojho pravidelného platu, resp. pravidelnej mzdy, pričom zvyšných 50 % platili športové organizácie;
            
            
               d) opatrenie v oblasti zdravia pozostávajúce z verejných výdavkov na osobné ochranné prostriedky a dodatočné všeobecné zásoby a spotrebný materiál;
            
            
               e) krátkodobý režim podpory pre nemocnice na kompenzáciu nákladov na prijatie dočasných zamestnancov na oddelenia COVID-19 a jednotky intenzívnej starostlivosti a na úhradu predĺženého pracovného času lekárov, zdravotných sestier a ostatných zamestnancov. Podporou sa pokryli náklady na dodatočnú potrebu zamestnancov na oddeleniach COVID-19 a jednotkách intenzívnej starostlivosti v nemocniciach. Ďalší zamestnanci boli prijatí s vyššou mzdou (koeficient 2,0) s cieľom udržať motiváciu zamestnancov počas núdzovej situácie;
            
            
               f) kompenzácia pre zamestnancov za prvé tri dni práceneschopnosti v období núdzovej situácie od 13. marca do 17. mája 2020. Zvýšené využívanie pracovného voľna zo zdravotných dôvodov a opatrovateľských dovoleniek v dôsledku ochorenia COVID-19 bolo u osôb poistených estónskym fondom zdravotného poistenia kompenzované za prvé tri dni práceneschopnosti (ktoré zvyčajne platí zamestnanec).
            
            
               Estónsko Komisii poskytlo príslušné informácie.
            
            
               Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Estónsku podľa nariadenia o SURE na podporu uvedených opatrení.
            
            
               •Súlad s existujúcimi ustanoveniami v tejto oblasti politiky
            
            
               Tento návrh je plne v súlade s nariadením Rady (EÚ) 2020/672, podľa ktorého bol vypracovaný.
            
            
               Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (FSEÚ) [„nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca 2020.
            
            
               •Súlad s ostatnými politikami Únie
            
            
               Návrh je súčasťou súboru opatrení vypracovaných v reakcii na súčasnú pandémiu ochorenia COVID-19, ako je napríklad Investičná iniciatíva v reakcii na koronavírus, a dopĺňa iné nástroje, ktoré podporujú zamestnanosť, ako je napríklad Európsky sociálny fond a Európsky fond pre strategické investície (EFSI)/Program InvestEU. V tomto návrhu sa využíva prijímanie a poskytovanie úverov na podporu členských štátov v tomto konkrétnom prípade výskytu ochorenia COVID-19, a návrh tak predstavuje druhú obrannú líniu na financovanie režimov skráteného pracovného času a podobných opatrení, čo pomáha chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti.
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Právnym základom tohto nástroja je nariadenie Rady (EÚ) 2020/672.
            
            
               •Subsidiarita (v prípade inej ako výlučnej právomoci)
            
            
               Tento návrh nadväzuje na žiadosť členského štátu a je vyjadrením európskej solidarity, keďže sa ním poskytuje finančná pomoc Únie vo forme dočasných úverov členskému štátu postihnutému výskytom ochorenia COVID-19. Takouto finančnou pomocou, ktorá predstavuje druhú obrannú líniu, sa dočasne podporí úhrada zvýšených verejných výdavkov vlád, pokiaľ ide o režimy skráteného pracovného času a podobné opatrenia, s cieľom pomôcť im chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti a straty príjmu.
            
            
               Takáto podpora pomôže postihnutému obyvateľstvu a prispeje k zmierneniu priameho spoločenského a hospodárskeho vplyvu súčasnej krízy spôsobenej ochorením COVID-19.
            
            
               •Proporcionalita
            
            
               Návrh je v súlade so zásadou proporcionality. Neprekračuje rámec toho, čo je nevyhnutné na dosiahnutie cieľov, ktoré tento nástroj sleduje.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Vzhľadom na naliehavú potrebu vypracovať návrh tak, aby ho Rada mohla prijať včas, sa konzultácie so zainteresovanými stranami nemohli uskutočniť.
            
            
               •Posúdenie vplyvu
            
            
               Vzhľadom na naliehavosť návrhu nebolo vykonané žiadne posúdenie vplyvu.
            
            
               4.VPLYV NA ROZPOČET
            
            
               Komisia by mala mať možnosť uzatvárať zmluvy o pôžičkách na finančných trhoch s cieľom ich ďalšieho poskytovania členským štátom, ktoré požiadajú o finančnú pomoc v rámci nástroja SURE.
            
            
               Okrem poskytovania záruk členských štátov sú do tohto rámca zabudované aj iné záruky na zabezpečenie finančnej spoľahlivosti tohto systému:
            
            
               ·dôsledný a konzervatívny prístup k finančnému riadeniu,
            
            
               ·vytvorenie portfólia úverov, ktoré obmedzuje riziko koncentrácie, ročnú expozíciu a nadmernú expozíciu voči jednotlivým členským štátom, pričom sa zabezpečí poskytnutie dostatočných zdrojov členským štátom, ktoré to najviac potrebujú, a
            
            
               ·možnosti obnovenia úveru.
            
            
               2021/0052 (NLE)
            
            
               Návrh
            
         
         
            
               VYKONÁVACIE ROZHODNUTIE RADY,
            
            
               ktorým sa Estónsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19 
                  1
               , a najmä na jeho článok 6 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Estónsko 4. februára 2021 požiadalo Úniu o finančnú pomoc s cieľom doplniť svoje vnútroštátne úsilie pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby.
            
            
               (2)Očakáva sa, že výskyt ochorenia COVID-19 a mimoriadne opatrenia, ktoré Estónsko zaviedlo na obmedzenie jeho výskytu, ako aj jeho sociálno-ekonomického vplyvu a vplyvu súvisiaceho so zdravím, budú mať dramatický dosah na verejné financie. Podľa prognózy Komisie z jesene 2020 malo mať Estónsko do konca roka 2020 deficit verejnej správy na úrovni 5,9 % a dlh verejnej správy na úrovni 17,2 % hrubého domáceho produktu (HDP). Podľa predbežnej prognózy Komisie zo zimy 2021 malo HDP Estónska v roku 2020 klesnúť o 2,9 %.
            
            
               (3)Výskyt ochorenia COVID-19 ochromil podstatnú časť pracovnej sily v Estónsku. To viedlo k náhlemu a prudkému zvýšeniu verejných výdavkov v Estónsku v súvislosti s režimami skráteného pracovného času a podobnými opatreniami, ako aj k prijatiu príslušných opatrení v oblasti zdravia súvisiacich s pandémiou ochorenia COVID-19, ako sa uvádza v odôvodneniach 4 až 9.
            
            
               (4)Nariadením vlády č. 130 „Tööhõiveprogramm 2017 – 2020“ zo 17. novembra 2016 v znení zmien z roku 2020
                  2
               , ako sa uvádza v žiadosti Estónska zo 4. februára 2021, sa zaviedol režim skráteného pracovného času na zachovanie pracovných miest (platný od 23. marca 2020). Cieľom bolo podporiť zamestnancov v súkromnom sektore, ktorých platy alebo pracovný čas boli dočasne znížené z dôvodu významného vplyvu núdzovej situácie, a to tak, že sa zamestnancom poskytlo až 70 % priemerného mesačného platu alebo mzdy, pričom príspevok bol obmedzený na 1 000 EUR na zamestnanca mesačne. Išlo o dočasné opatrenie na obdobie núdzovej situácie od marca do mája 2020. Vzhľadom na pretrvávajúci vplyv núdzovej situácie sa nariadenie opäť zmenilo
                  3
                a uplatňovalo sa aj v júni 2020. Podmienky režimu skráteného pracovného času boli upravené tak, aby sa štátna podpora pre zamestnanca znížila až na 50 % priemerného mesačného platu alebo mzdy a obmedzila sa na 800 EUR na zamestnanca. Na to, aby spoločnosti získali štátnu podporu pre zamestnancov, museli platiť aspoň 150 EUR (v hrubom vyjadrení) na zamestnanca mesačne, t. j. každý zamestnanec dostával mesačný príjem vo výške aspoň 584 EUR, ktorý sa rovná minimálnej mzde.
            
            
               (5)Nariadením vlády č. 26 „Erivajadusega lapse vanema toetuse saamise ja maksmise tingimused ning toetuse arvutamise alused“ z 9. apríla 2020
                  4
               , ako sa uvádza v žiadosti Estónska zo 4. februára 2021, sa zaviedol príspevok na zachovanie zárobku pre rodičov, ktorí museli počas núdzovej situácie prerušiť prácu, aby sa starali o svoje deti so špeciálnymi výchovno-vzdelávacími potrebami. Išlo o dočasné opatrenie na obdobie núdzovej situácie od 12. marca do 17. mája 2020. Tento príspevok sa vypočítal na základe sociálnej dane zaplatenej z platov alebo miezd príslušného rodiča v roku 2019. Podpora pokrývala 70 % priemerného denného platu alebo mzdy jedného rodiča.
            
            
               (6)Nariadeniami ministra kultúry č. 7 „COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele“ z 30. apríla 2020
                  5
                a č. 9 „COVID-19 puhangust tingitud erakorraline abi kultuuri- ja spordivaldkonnale“ z 30. apríla 2020
                  6
                (v platnosti od 3. mája do 11. septembra 2020), ako aj nariadením „Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord“ z 26. novembra 2014 v znení zmien z roku 2020
                  7
               , ako sa uvádzajú v žiadosti Estónska zo 4. februára 2021, sa zaviedol režim skráteného pracovného času pre umelcov na voľnej nohe, športových trénerov a vedúcich speváckych zborov a tanečných skupín. Ide o dočasné opatrenie na obdobie núdzovej situácie spôsobenej pandémiou ochorenia COVID-19. Umelci na voľnej nohe dostali podporu vo výške rovnajúcej sa minimálnej mzde na obdobie dvoch mesiacov. Vedúcim speváckych zborov a ľudových tanečných skupín a športovým trénerom sa poskytla štátna podpora príjmov, ktorá predstavovala 70 % priemerného platu alebo mzdy v období od októbra 2019 do februára 2020 a ktorá bola obmedzená na 1 000 EUR. Športoví tréneri dostali podporu vo výške 50 % svojho pravidelného platu, resp. pravidelnej mzdy, pričom zvyšných 50 % platili športové organizácie.
            
            
               (7) Estónsko zaviedlo aj rad opatrení súvisiacich so zdravím s cieľom riešiť výskyt ochorenia COVID-19. Na základe zákona parlamentu „Riigi 2020. aasta lisaeelarve seadus“ prijatého 15. apríla 2020
                  8
               , ako sa uvádza v žiadosti Estónska zo 4. februára 2021, sa prijalo opatrenie v oblasti zdravia, ktoré umožnilo vláde nakúpiť osobné ochranné prostriedky, dodatočné všeobecné zásoby a spotrebný materiál.
            
            
               (8) Nariadením vlády č. 28 „Eriolukorras Eesti Haigekassa kaudu hüvitiste ja teenuste eest maksmise tingimused ja kord“ z 23. apríla 2020
                  9
               , ako sa uvádza v žiadosti Estónska zo 4. februára 2021, sa zaviedol krátkodobý režim podpory pre nemocnice na kompenzáciu nákladov na prijatie dočasných zamestnancov na oddelenia COVID-19 a jednotky intenzívnej starostlivosti a na úhradu predĺženého pracovného času lekárov, zdravotných sestier a ostatných zamestnancov. Podporou sa pokrývajú náklady na dodatočnú potrebu zamestnancov na oddeleniach COVID-19 a jednotkách intenzívnej starostlivosti v nemocniciach. Ďalší zamestnanci boli prijatí s vyššou mzdou (koeficient 2,0) s cieľom udržať motiváciu zamestnancov počas núdzovej situácie.
            
            
               (9)Napokon sa nariadením vlády č. 28 „Eriolukorras Eesti Haigekassa kaudu hüvitiste ja teenuste eest maksmise tingimused ja kord“ z 23. apríla 2020
                  10
               , ako sa uvádza v žiadosti Estónska zo 4. februára 2021, zaviedla kompenzácia pre zamestnancov za prvé tri dni práceneschopnosti. Išlo o dočasné opatrenie na obdobie núdzovej situácie od 13. marca do 17. mája 2020. Zvýšené využívanie pracovného voľna zo zdravotných dôvodov a opatrovateľských dovoleniek v dôsledku ochorenia COVID-19 bolo u osôb poistených estónskym fondom zdravotného poistenia kompenzované za prvé tri dni práceneschopnosti, ktoré zvyčajne platí zamestnanec.
            
            
               (10) Estónsko spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Estónsko poskytlo Komisii primerané dôkazy o tom, že k 1. februáru 2020 sa v dôsledku vnútroštátnych opatrení prijatých na riešenie sociálno-ekonomických účinkov pandémie ochorenia COVID-19 skutočné verejné výdavky zvýšili o 230 000 000 EUR. Predstavuje to náhle a prudké zvýšenie, pretože súvisí s novými opatreniami, ako aj so zvýšeným dopytom po existujúcich opatreniach, ktoré spolu pokrývajú značnú časť pracovnej sily v Estónsku.
            
            
               (11)Komisia sa v súlade s článkom 6 nariadenia (EÚ) 2020/672 poradila s Estónskom a overila náhle a prudké zvýšenie skutočných verejných výdavkov priamo súvisiacich s režimami skráteného pracovného času a podobnými opatreniami, ako aj s prijatím príslušných opatrení v oblasti zdravia súvisiacich s pandémiou ochorenia COVID-19, ako sa uvádza v žiadosti zo 4. februára 2021.
            
            
               (12)Preto by sa mala poskytnúť finančná pomoc s cieľom pomôcť Estónsku riešiť sociálno-ekonomické vplyvy závažného narušenia hospodárstva spôsobeného výskytom ochorenia COVID-19. Komisia by mala prijímať rozhodnutia týkajúce sa splatnosti, výšky a uvoľnenia splátok a tranží v úzkej spolupráci s vnútroštátnymi orgánmi.
            
            
               (13)Týmto rozhodnutím by nemal byť dotknutý výsledok prípadných postupov súvisiacich s narušením fungovania vnútorného trhu, ktoré sa môžu uskutočniť najmä na základe článkov 107 a 108 zmluvy. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 zmluvy.
            
         
         
            
               (14)Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Estónska, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa v ňom uplatňujú zásady rovnakého zaobchádzania, solidarity, proporcionality a transparentnosti,
            
            
               PRIJALA TOTO ROZHODNUTIE:
            
            
               Článok 1
            
            
               Estónsko spĺňa podmienky stanovené v článku 3 nariadenia (EÚ) 2020/672.
            
            
               Článok 2
            
            
               1.Únia sprístupní Estónsku úver vo výške maximálne 230 000 000 EUR. Úver má maximálnu priemernú splatnosť 15 rokov.
            
            
               2.Obdobie dostupnosti finančnej pomoci poskytnutej na základe tohto rozhodnutia je 18 mesiacov od prvého dňa po nadobudnutí účinnosti tohto rozhodnutia.
            
            
               3.Komisia sprístupní Estónsku finančnú pomoc Únie najviac v ôsmich splátkach. Splátka môže byť vyplatená v jednej tranži alebo vo viacerých tranžiach. Lehoty splatnosti jednotlivých tranží v rámci prvej splátky môžu byť dlhšie, než je maximálna priemerná splatnosť uvedená v odseku 1. V takýchto prípadoch sa lehoty splatnosti ďalších tranží stanovia tak, aby bola maximálna priemerná splatnosť uvedená v odseku 1 dodržaná vtedy, keď budú vyplatené všetky splátky.
            
            
               4.Prvá splátka sa uvoľní až vtedy, keď nadobudne účinnosť dohoda o úvere uvedená v článku 8 ods. 2 nariadenia (EÚ) 2020/672.
            
            
               5.Estónsko uhradí náklady financovania Únie uvedené v článku 4 nariadenia (EÚ) 2020/672 v prípade každej splátky, ako aj všetky poplatky, náklady a výdavky, ktoré Únii vyplývajú z financovania úveru poskytnutého podľa odseku 1 tohto článku.
            
            
               6.O výške a uvoľnení splátok, ako aj o výške tranží rozhoduje Komisia.
            
            
               Článok 3
            
            
               Estónsko môže financovať tieto opatrenia:
            
            
               a)režim skráteného pracovného času na zachovanie pracovných miest, ako sa stanovuje v nariadení vlády č. 130 „Tööhõiveprogramm 2017 – 2020“ zo 17. novembra 2016 v znení zmien z roku 2020;
            
            
               b)príspevok na zachovanie zárobku pre rodičov, ktorí museli počas núdzovej situácie prerušiť prácu, aby sa starali o svoje deti so špeciálnymi výchovno-vzdelávacími potrebami, ako sa stanovuje v nariadení vlády č. 26 „Erivajadusega lapse vanema toetuse saamise ja maksmise tingimused ning toetuse arvutamise alused“ z 9. apríla 2020;
            
            
               c)režim skráteného pracovného času pre umelcov na voľnej nohe, športových trénerov a vedúcich speváckych zborov a tanečných skupín, ako sa stanovuje v nariadeniach ministra kultúry č. 7 „COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele“ z 30. apríla 2020 a č. 9 „COVID-19 puhangust tingitud erakorraline abi kultuuri- ja spordivaldkonnale“ z 30. apríla 2020, ako aj v nariadení „Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord“ z 26. novembra 2014 v znení zmien z roku 2020;
            
            
               d)opatrenie v oblasti zdravia, ktoré umožnilo vláde nakúpiť osobné ochranné prostriedky, dodatočné všeobecné zásoby a spotrebný materiál, ako sa stanovuje v zákone parlamentu „Riigi 2020. aasta lisaeelarve seadus“ z 15. apríla 2020;
            
            
               e)krátkodobý režim podpory pre nemocnice na kompenzáciu nákladov na prijatie dočasných zamestnancov na oddelenia COVID-19 a jednotky intenzívnej starostlivosti a na úhradu predĺženého pracovného času lekárov, zdravotných sestier a ostatných zamestnancov, ako sa stanovuje v nariadení vlády č. 28 „Eriolukorras Eesti Haigekassa kaudu hüvitiste ja teenuste eest maksmise tingimused ja kord“ z 23. apríla 2020;
            
            
               f)kompenzácia pre zamestnancov za prvé tri dni práceneschopnosti, ako sa stanovuje v nariadení vlády č. 28 „Eriolukorras Eesti Haigekassa kaudu hüvitiste ja teenuste eest maksmise tingimused ja kord“ z 23. apríla 2020.
            
            
               Článok 4
            
         
         
            
               Toto rozhodnutie je určené Estónskej republike.
            
            
               Toto rozhodnutie nadobúda účinnosť dňom jeho oznámenia adresátovi.
            
            
               Článok 5
            
            
               Toto rozhodnutie sa uverejní v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 159, 20.5.2020, s. 1.
               
               
                  
                     (2)
                  
                        Riigi Teataja (ďalej len „RT“) I, 20.3.2020, 3. 
               
               
                  
                     (3)
                  
                        RT I, 30.5.2020, 4. 
               
               
                  
                     (4)
                  
                  
                        RT I, 10.4.2020, 5.
                  
               
               
                  
                     (5)
                  
                        RT I, 30.4.2020, 28.
               
               
                  
                     (6)
                  
                  
                        RT I, 9.9.2020, 4.
                  
               
               
                  
                     (7)
                  
                        RT I, 5.5.2020, 21.
               
               
                  
                     (8)
                  
                        RT I, 21.4.2020, 2.
               
               
                  
                     (9)
                  
                        RT I, 24.4.2020, 13.
               
               
                  
                     (10)
                  
                        RT I, 24.4.2020, 13.